127 Eucaristia

Eucaristia dicitur magnum sacramentum et racione subiecti et racione effectus. Quo ad subiectum continet ipsum auctorem salutis et gracie. Quo ad effectum nota quod eius effectus principalis est conferre virtutes. Secundarius effectus est fomitem mitigare. Excellencia huius sacramenti patet in multis, quia ante legem, sub lege, et post legem. Ante legem fuit per patriarchas prefiguratum. Sub lege per Moysen designatum. Post legem per prophetas prenunciatum, a Christo institutum, ab apostolis et eorum sequacibus obseruatum, a summis pontificibus solempnizatum.

¶ De primo, istud sacramentum figurabatur in oblatione panis et vini quos optulit Melchisedech patriarche Abrahe, Gen. 14[:18].

¶ Item, figurabatur in buccella panis quam apposuit Abraham coram angelis qui ei apparuerunt, Gen. 18[:4-5], quibus dixit *lavate pedes vestros, et requiescite sub arbore. Ponamque buccellam panis*, et sic *transibitis*.

Vbi notatur, primo, mundacio affecionis cum dicitur, Lauentur pedes vestri. Pes meus, amor meus, dicit Augustinus, *Super Psalmos*.Et Ysai. 1[:16]: *Lavamini, mundi estote,* etc.

Secundo, notatur pausacio temptacionis cum dicitur, Requiescite, sub infirmus post febrem non statim comedit, set requiescit et post comedit, Ysai. 1[:16, 19]: *Quiescite agere perverse*, et sequitur, *si volueritis et audieritis me, bona terre comeditis*. Tercio, notatur oblacio sacre communionis cum dicitur, Ponam bucellam panis, iste est *panis* qui *cor hominis* confirmatur in Psal. [103:15]. Iudic. 19[:21]: *Postquam laverunt pedes suos, recepit eos in convivium*. Hec tria docuit Christus quia lauit *pedes discipulorum*, Joan. 13[:5]. Dixit etiam eis, *Dormite jam, et requiescite,* Matt 26[:45]. Item [26:26]: *Accipite, et comedite.* Item illud sacramentum figuratur per conuiuium quod fecit Abraham in die ablacionis filii sui, sui Ysaac, Gen. 21[:8]. Quia pater celestis post abstraccionem a lacte voluptatis admittit hominem ad conuiuium eukaristie et non ante. Vnde et de ablacione Ismael non legitur quia reprobus erat. Item Joseph non admisit fratres suos ad mensam suam donec forent reconciliati per mensam, Gen. 43[:25].

Item, [Deut. 8:3] istud sacramentum figurabatur sub lege per manna quod pluuit Deus antiquis patribus post transitum maris rubri transeuntibus versus terram promissam, sic manna nostrum, id est, corpus Christi, datur post baptismum nobis itinerantibus versus celum. Vnde et eukaristia, dicitur viaticum quia reficit viatores.

¶ Item, sub lege figurabatur in agno paschali quo designatur liberacio a seruitute Egipciaca, Exod. 12[:3].

¶ Item, apud prophetas dictum est in Psal. [77:25]: *Panem angelorum manducavit homo.*

Item, a Christo fuit institutum sacramento quando dixit, Matt. [26:26]: *Accipite, et comedite: hoc est corpus meum*. Ab apostolis obseruatum, 1 Cor. 11[:20]: *Convenientibus ergo vobis in unum, jam non est Dominicam cenam manducare*. Item fuit a summis pontificibus sollempnizatum qui ad decorem huius sacramenti ordinauerunt terminum locum, temporis ornamenta.

¶ Item, circa istud sacramentum nota quod Ysaac in probando cibum sibi administratum defecit secundum omnem sensum preter auditum [Gen. 25:26], ita sensus nostri deficiunt in hoc sacramento preter auditum. Nam sola fide tenemus ibi esse verum corpus Christi. Fides autem ex- /f.38va/ audit, secundum Apostolum, Rom. 10[:17]. Vnde in figura huius rei ostensa est arbor, Dan. 4[:8], regi Nabugodonosor per sompnium que actingebat celum, cuius fructus erat nimius, et esca vniuersorum in ea, quia solum per fidem que est euiginatica et quasi per sompnum cognoscimus virtutem crucis Christi et fructum procedentem ex ea et quomodo esca eukaristie est ab ea.

¶ De eukaristia dicit Augustinus in libro *Ecclesiasticis dogmatibus* c. 05, cotidie eukaristiam accipere nec laudo nec vitupero. Omnibus tamen Dominicis diebus communicandum hortor. Si tamen mens in affectu peccandi non sit. Item nota quod in hoc sacramento multa sunt miranda. Quando tamen omnino credenda ut videlicet quia verum corpus Christi ibidem est in sua vera quantitate et in tanta sicut fuit in cruce et sicut est iam in celo. Nec causam excedit terminos illius forme set non vititiur ibi sua claritate. Item sunt ibi accidencia sue substancie habencia, tamen effectum in colore, dondere, forma, sapore, quando possunt saciare et in colore ebriare non tamen nutrire secundum quosdam doctores quia solius est substancie quod nutriat.

 ¶ Item quando diuiditur hostia, diuisio fit in accidentibus et non in corpore. Immo totus est Christus in qualibet particulam et poterit homo communicare in particula, sicut in toto. Exemplum de speculo, sermo hominis, vnicus est in proferente et tamen totus et tantus auditur a multis.